Igl era ina giada – avant blers, blers onns – in pitschen reginavel davos la pizza en ina val zuppada. Quel aveva num Nuschèl. En quest reginavel mintgin, ils animals ed er ils carstgauns, che rimnava nuschs per avair nutriment avunda per sa spisgentar durant ils envierns stentus e fraids. Il stgilat, la cratschla, la sgragia ed anc blers auters animals zuppavan las nuschs en entgarnas e pitschens deposits sut la crappa e sin plantas per far diever dad ellas en cas da basegn.

En quest reginavel devi natiralmain er in retg, numnà Sabiol. El regiva quest reginavel da cuminanza cun ses cussegl. El era in retg scort e buntadaivel che vuleva adina be il meglier per ses pievel.

Suenter in enviern desastrus ch’era danovamain stà fitg crudaivel, cun lavinas ed auas grondas ch’avevan terrà bleras plantas dal guaud, eran disfatgs bunamain tut ils deposits da provisiuns. Per ch’ils animals n’hajan betg da patir fom, ha il retg radunà ses cussegl per chattar ina soluziun. In dals pli vegls cussegliaders ha purtà l’idea da far ina centrala, en la quala ins pudess deponer las nuschs sco marenghins en ina trucla e sa spisgentar durant temps da grevezzas.

Ditg e fatg. Il retg ha fatg far ina gronda trucla da fier che vegniva serrada cun chadainas e deponì ella en il tschaler da stgazis da ses reginavel che sa chattava giufuns il chastè.

Il tresorier, accumpagnà da tamburs, è vegnì tramess en l’entir reginavel per far a savair l’idea dal retg e da ses cussegl. Il podestat da la terra fascheva da contabilist e nudava mintgin che purtava sias nuschs. I vegnivan adina dapli animals ed er carstgauns cun lur nuschs per las metter en in lieu segir.

Quest’idea fascheva prosperar l’economia ed er en ils reginavels vischinants han ils regents entschet a realisar ella, perquai ch’uschia era mintgin cuntent.

Medemamain intgantà da l’iniziativa da ses retgs era l’imperatur. El ha tramess ses prinzis a Nuschèl per studegiar la bun’idea. In prinzi però è ì a far ses studis lunsch davent, vi sur l’Aua Gronda, en la Terra dal tirc.

Era là devi ina centrala, nua ch’ins pudeva deponer il nutriment. I n’eran però betg nuschs ch’els rimnavan, na, igl era tirc, granezza e bagiaunas da soja. Quai deva ina gronda rendita, perquai ch’ils sems pudevan gea puspè vegnir plantads e dals scherms devi danovamain plantas ed uschia er tirc…

Però ils regents da quels reginavels cussegliavan al prinzi da tegnair per el ina part da la racolta da nuschs che vegniva purtada. Els sajan gea quels ch’hajan da guardar che tut marschia en urden, che tut giaja endretg. Els sajan quels ch’hajan la gronda lavur, alura possian els bain era tegnair insatge pauc per els sezs sco paja.

Ed uschia è il prinzi turnà cun quest’idea e cura ch’el l’ha gì realisà, ha el fatg in immens gudogn. El ha pudì bajegiar bellezza chastels dad aur ed argient e giudeva la vita sco in vair retg.

Tschels prinzis daventavan pli e pli scuidus sin el. E perquai ha in suenter l’auter er entschet a salvar in pèr nuschs per el e tuttenina è la prioritad sa midada dal tuttafatg.

Per las cratschlas, ils stgilats ed ils auters animals ch’avevan purtà tut las nuschs devi adina pli pauc ed ils prinzis vegnivan adina pli gross. Las nuschs ch’eran danvanz en ils chastels daventavan rantschas ed ils onests avevan da cumbatter per surviver. Quai è ì vinavant uschia blers onns a la lunga ed ils animals entschavevan puspè a zuppar sezs lur nuschs preferidas.

Bleras generaziuns pli tard regiva in auter retg a Nuschèl cun sia regina. Els avevan in figl ch’era lur grond plaschair. Gia da pitschen era el fitg mirveglius e tschantschava cun ils animals e las flurs. Entant era el creschì, aveva finì ses studis e vuleva turnar a chasa. La mamma aveva in immens plaschair e sa legrava da pudair prender puspè ina giada en bratsch ses unic figl. Il retg aveva fatg preparar in grond banchet e tuts che spetgavan l’arrivada dal prinzi.

Il prinzi era gia partì baud, per ch’el n’arrivia segir betg memia tard. El chavaltgava gist tras il guaud, cura che ses chaval è restà traplà en ina rusna d’ina vulp. Cunquai ch’il prinzi era en ses patratgs gia a chasa, n’ha el betg fatg adatg ed è crudà giu dal dies da l’animal. Senza schientscha è el restà per terra.

Dasper il prinzi era in’immens gronda planta. Sin sia roma eran tschentads in pèr stgilats ed en il tarment bist abitavan ils nanins. Els devan gist chartas, cura ch’il prinzi è crudà giu da ses chaval. Perquai ch’els han cartì ch’i sa tractia d’in terratrembel, èn tuts currids ordadora. Arrivads dadora, han els vis il chaval ch’empruvava da sa deliberar or da la rusna e dasperas giascheva il corp d’in carstgaun che na sa muventava betg.

Tuts stevan enturn il prinzi. Las naninas tegnevan ina tscherta distanza, perquai ch’i temevan quest carstgaun grond e nunenconuschent. Ellas avevan vis be darar in uman uschè damanaivel ed anc mai in ch’era vestgì uschè bain e che purtava uschè bellas chadainas. Ils nanins èn sa decidids ch’els na possian betg simplamain laschar giaschair qua quest pover schani. Cun agid da tut ils utensils disponibels han els construì ina barella. Alura han els transportà il prinzi tar ina susta, nua ch’ils animals selvadis chattavan normalmain lur pavel durant il fraid enviern.

Duas naninas han gì quità dal pazient. Il prinzi n’aveva betg mo ina squassada dal tscharvè, mabain aveva era rut ina chomma ed aveva pliras blessuras. Suenter in pèr emnas è el però sa dasdà. El ha guardà enturn, dumandond tut surstà: «Nua sun jau? Tgi essas vus?»

«Ti es qua tar ils nanins. Ti eras crudà giu da tes chaval ed eras ta blessà. Però qua na ta po capitar nagut», al ha respundì ina da las dunnettas cun ina vusch fitg fina e calmanta.

Il prinzi ha empruvà da sa regurdar da quai ch’era capità.

Il prinzi saveva anc ch’el era chavaltgà tras il guaud, perquai ch’el era sin via a chasa. Alura al è vegnì endament il banchet. «Ma jau stoss subit ir a chasa!»

«Franc betg!», ha cuntraditg la nanina. «Ti es anc fitg debel e vegns a stuair spetgar enfin che ti es insumma puspè bun da star en pes! E per che tias feridas stgompian uschè dabot sco pussaivel, baivas quels tés e sucs cun mel selvadi e puma-culaischen. Els ta dattan forza ed èn in bun refrestg.»

Uschia è alura era vegnì fatg il tractament. Il prinzi baveva premurusamain las medischinas e las lieurs al purtavan bulieus e fletom, per ch’i giaja bainprest puspè meglier cun il pazient. Ils abitants dal guaud eran fitg interessads dal giast ester, perquai ch’i n’era anc mai capità ch’in prinzi sa chattava tar els. Lez raquintava da ses studis e da las nuschs ch’ins n’enconuscheva betg en il guaud dals nanins.

Dis, emnas e mais èn passads, enfin ch’il prinzi è puspè stà ferm e plain forza. Ils nanins eran sa disads dad el ed al avessan gugent anc tegnì pli ditg. Però il prinzi aveva melanconia e vuleva turnar a chasa.

La saira avant la partenza è il prinzi vegnì clamà tar il pli vegl dals nanins. Lez era tschentà en ina sutga da ballantscha cun ina pipa en bucca. El era in nanin cun egls profunds sco ils lais da muntogna, faudas che mussavan tut l’istorgia da sia vita ed ina barba alva, uschè lunga ch’ella tanscheva enfin giu tar la schanuglia. Cura ch’el ha vis il prinzi, ha el clamà: «Ve nà qua dasper mai! Jau hai da discurrer cun tai!»

Il prinzi ha esità.

«Ussa ve, jau na ta mord per franc betg!» Il prinzi è sa tschentà dasper il vegliet per tadlar ses pleds.

«Ti sumeglias fitg tes urat. La fatscha ed ils egls has ti gist sco el. Ti vegns franc gia ad avair udì che jau sun il pli vegl da nus tuts qua. Mia vita cuzza gia dapli che 200 onns ed jau era forsa gist uschè giuven sco ti, cura che Sabiol era retg. Tes urat regiva quest reginavel cun sabientscha, giustia e buntad. Mintgin valeva tuttina bler ed el empruvava da gidar tuts…»

Il nanin ha raquintà al prinzi da l’idea da las nuschs, co ch’ella vegniva pratitgada a l’entschatta e da l’emprim temp, cura ch’ils retgs na faschevan quai betg anc per lur agen profit.

Tuts, ils regents e la glieud, sajan però daventads adina pli egoists e ranvers. E quai a donn e cust da quels ch’avevan gia nagut ed avessan duvrà lur agid.

Il prinzi è stà fitg fascinà da l’idea da Sabiol ed ha ditg: «Ma sche jau sumegl tant mes urat, sun jau forsa era bun da realisar insatge uschia.»

Il vegliet ha surris: «Per che ti vegnias ad avair success e per ta gidar in pau, ta dun jau ils suandants trais cussegls.

L’emprim: Ti na vegns betg be ad avair amis, mabain er inimis. Perquai stos ti far adatg! Zunt privlusa è quella persuna ch’ha in tac nair là, nua ch’il cor tutgass. Ella na ta vul betg dal bain, perquai emprova da la guntgir!

Sco segund: Per pudair realisar tes intent, stos ti bandunar ils tes. Però betg hajas tema, ti vegns a survegnir agid da bleras varts.

Sco terz e davos cussegl ta vi jau dir: Il cor na san ins betg manar. El è l’intern profund da noss’olma. E tge che vus carstgauns faschais bler memia pauc, è da tadlar tge ch’el as di. I n’è betg adina la via la pli simpla, però per franc èsi quella che ta renda il pli cuntent.

Suenter tia partenza n’ans vesas ti mai pli, però nus ta tegnain en egl e sch’i sbrinzla insanua ina glischina, alura sas ti che nus ta salidain.»

Cun quests trais cussegls e la savida ch’el na saja mai sulet, è il prinzi partì il di sisur per ir vers chasa. Tut ils nanins ed animals èn vegnids per prender cumià. Ed uschespert ch’el ha gì bandunà la cuntrada enturn la susta, n’ha el vis nagins fastizs pli da ses amis.

Il plaschair dal bab e dal pievel è stà grond, cura ch’il prinzi è turnà. Però il plaschair da lez è stà passà dalunga. Sia mamma era morta da quitads e tristezza pervia da la disparida da ses figl. Tuts avevan pers la speranza ch’il prinzi vegnia a turnar in di, crajend ch’el saja mort. Il bab n’aveva nagin successur pli ed ha perquai gì da maridar danovamain. Sia spusa era ina vaiva d’in cont da la terra vischina ch’ha era purtà in figl en la lètg. Lez era in onn pli giuven ch’il prinzi ed el avess atgnamain gì da daventar retg.

Il bab ha proponì da far ina gronda festa che dueva cuzzar diesch dis. Il prinzi ha però stuì desister da talas festivitads. El stoppia partir bainspert. El ha supplitgà ses bab d’al dar la mesadad dal reginavel e da las nuschs ch’al tutgavan. La regina è stada uschè intgantada da questa decisiun ch’ella ha mess il maun sin il cor. Cura ch’il prinzi ha vis ch’ella aveva in grond tachel da naschientscha sin quel maun che pusava sin il pèz, ha el dà in sigl. Però uschia è el stà persvas en ses intern da stuair bandunar ses dachasa.

Gist il di sisur ha il prinzi fatg fagot ed è galoppà davent. El è chavaltgà tras vals, sur flums e pradas, enfin ch’el è arrivà tar la susta en il guaud dals nanins. Là ha el entschet a reparter sias nuschs a quels che las duvravan. Cunquai che la susta n’era betg gronda avunda, ha el stuì bajegiar ina chasina vitiers. El ha rimnà las nuschs, las ha repartì, ha nudà tut… sco da temps vegls. Ils animals èn sa fidads dad el ed al han recumandà a lur cumpars. Bainspert savevan tut ils animals dal guaud e pli tard era da l’entir reginavel da la bainvulientscha dal prinzi.

En in dus aveva il prinzi tanta lavur ch’el duvrava lavurants e gidanters per pudair dar dumogn a quest grond pensum. E sco ch’il nanin aveva ditg, n’hai betg cuzzà ditg ed il prinzi ha survegnì agid da pliras varts. La vulp per exempel fascheva da contabilista. Ella nudava quantas nuschs ch’eran vegnidas purtadas, quantas ch’eran vegnidas duvradas e tgi ch’aveva fatg diever dad ellas. Ed er la glieud gidava a far marschar e cunzunt a trair il char. La dunna dal scolast manava la cuschina, ils ministrants purtavan vi e nà las nuschs…

In di d’atun, cura ch’il prinzi è ì da stgala giu, steva là ina bella giuvnetta, fatschentada cun scuar la feglia ch’era crudada giu da las plantas. Il prinzi l’aveva gia vis bleras giadas e mintga giada er ella daventada anc pli bella. Sche la matta – ch’aveva num Valeria – rieva, parevi ch’il mund vegnia in pau pli cler e tuts eran persvadids ch’ella stoppia derivar d’in auter mund.

Il prinzi è stà airi, l’ha salidà e manegià ch’ella fetschia stupent sia lavur. La crappa saja nettegiada, l’entrada schubra, tut pareva, sco sch’i na fiss mai vegnì fatg tschuf. La matta ha engrazià cun in rir magnific.

Il prinzi è stà talmain fascinà da quella bella giuvnetta ch’el ha dumandà ses meglier ami, il caposervient, danunder che Valeria saja. Però lez saveva be ch’ella saja vegnida da dalunsch e ch’ella tschertgava ina lavur.

Il temp è passà. Il prinzi gieva adina pli savens giu da stgala cun la speranza d’entupar la bella estra e da pudair dar ina baterlada cun ella. Igl era l’entschatta da l’enviern ed in di eri vegnì ina gronda furniziun da nuschs. La vulp era però malsauna e perquai è simplamain Valeria ida ed ha prendì encunter las nuschs. Ella las ha dumbrà, pasà e nudà tut, sco ch’ella aveva vis a far la contabilista.

Il prinzi è passà, l’ha vis e l’ha dumandà: «Ma tge fas ti qua?»

«Jau hai pensà che sche la vulp saja malsauna e nagin d’enturn per far da contabilist, alura possia jau gea retschaiver la furniziun.»

Il prinzi è stà fitg surstà ch’ella saveva quintar e scriver. Però la matta ha anc agiuntà: «Jau sai dapli che be nettegiar crappa e scuar a mantun feglia. Dumbrar e differenziar las nuschs, quai n’è nagin problem per mai.»

Da là davent dastgava la matta far questa lavur, cura che la vulp aveva liber u era malsauna. Ella plascheva pli e pli fitg al prinzi, però ella era gea be ina simpla burgaisa.

Il prinzi fascheva bleras spassegiadas tras il guaud e ponderava la situaziun. Ina giada, cura ch’el era sa tschentà sin in crap e contemplava la cuntrada, al è dà en egl ina glischina che sautava en il vent. Alura al è vegnì endament il cussegl dal nanin. Dabot è el currì a chasa, è ì da stgala giu e vi tar Valeria. El l’ha dumandà, sch’ella veglia daventar sia dunna. Tut cuntenta da questa dumonda ha ella ditg gea.

Cun las preparaziuns per las nozzas vulevan els anc spetgar, perquai ch’igl era pir l’entschatta schaner ed els vulevan maridar la primavaira, cura ch’i na saja betg tanta lavur e che tuts possian vegnir a nozzas.

Però bainspert è il temp stà nà. La naiv era luada ed ins veseva gia las emprimas primulas sin ils prads. Il prinzi fascheva puspè ina spassegiada tras il guaud, cura ch’el ha entupà dus mess ch’eran vegnids tramess dal retg Àves ch’aveva ses reginavel insanua davos las muntognas. Els han raquintà ch’els tschertgian la figlia dal retg che saja fugida.

Il prinzi è stà in zichel surstà ed als ha be ditg: «I ma displascha, però qua n’è nagina figlia d’in retg. Tuts lavuran ed jau n’hai mai vis ina princessa a far ina spassegiada en quest guaud. Ma vus pudais dumandar noss servients, quels enconuschan il baterlim da la glieud. E sche vus vulais, essas cordialmain envidads d’esser noss giasts. Vus essas franc stanchels suenter in viadi uschè lung.»

Cun grond plaschair e leds da pudair mangiar puspè ina giada insatge endretg, han ils mess accumpagnà il prinzi enfin tar la susta. Là era Valeria gist londervi da tagliar rosers, cura ch’els èn arrivads.

«As dastg jau preschentar mia spusa?», ha dumandà il prinzi.

Ils mess èn siglids giu dals chavals ed han clamà: «Princessa!»

«Tge princessa?»

«Ma quai è la princessa che nus tschertgain! Ella era fugida, perquai ch’ella na vuleva betg maridar quel, al qual ella era empermessa!»

«Ma, è quai la vardad?», ha dumandà il prinzi sia spusa.

«Gea, igl è vair. Jau sun scappada. Jau na vuleva betg maridar quel carstgaun uschè smesiraivel e ranver. E cura che jau sun arrivada qua ed hai entupà tai, in um onest che ma charezza senza savair che mes bab saja in retg, n’hai jau betg vulì turnar pli a chasa.»

Damai che la situaziun era uschia, èn ils mess turnads tar il retg Àves. Els al han raquintà la novitad che sia figlia saja en gamba, na veglia però betg turnar pli a chasa, perquai ch’ella haja chattà in prinzi che la charezzia propi. Tuts sajan envidads a las nozzas ed ella sa legria da pudair beneventar sia famiglia a la festa. Il retg ha fatg metter sut ils chavals ed el e sia dunna èn partids vers la susta. Cura ch’el è arrivà tar la susta ed ha vis la princessa tut cuntenta cun quest prinzi ester, è el stà d’accord cun la decisiun da sia figlia.

Trais dis pli tard han els fatg nozzas. La famiglia da Valeria, ils animals dal guaud ed era tut ils lavurants e las lavurantas èn arrivads per festivar cun il spus e la spusa. La festa ha cuzzà lunsch en per la notg ed en il conturn vesev’ins a sbrinzlar in pèr glischinas en il stgir.

Er Àves ha entschet a rimnar nuschs en ses reginavel, per che nagin n’haja da patir fom. Ed el era fitg losch da pudair raquintar che sia figlia saja ussa la dunna da quest um ch’aveva realisà puspè la bun’idea da Sabiol.

Onns pli tard devi bleras sustas en las valladas ed en ils differents reginavels, ma nagins chastels pli.

E sch’ins vesa anc oz a sbrinzlar qua e là ina glischina, pon ins esser segir ch’ins n’è betg sulet...

Indicaziuns bibliograficas

Catrina Waldegg e Ramona Imper. Nuschèl ...e pertge ch’il prinzi ha merità ses num. Cuira 2008. Tut ils dretgs d’autur(a) / chasa editura resalvads. Ediziun epub: www.chattà.ch (2015).